Нашу групу прывезлі ў нейкі панскі маёнтак, ба-альшы-ы такі. Там жа маёнткі былі цагляныя, двух- і трохпавярховыя, усе стаялі па адным — як хутары. А каля маёнтка вялікая ферма і кароў па дзвесце і болей. І вось далі нашай групе — нас восем чалавек было: два мальцы і шэсць дзяўчат — сто дваццаць кароў. Спачатку мы толькі даілі іх, а даглядалі ўжо палякі ды салдаты, немцаў там не было. Кармілі ж у іхняй сталоўцы. Малака, вядома ж, хапала. Мы і масла самі збівалі, у нас з сабой былі і бітоны, і маслабойкі. Але дзе мы ўсё з’ядзём? — масла саб’ём, астатняе малако выльем. І так мы месяц у тым маёнтку пражылі.